Premiéra filmu Casino.sk: Mladistvá Kráľovičová, Haasová hazardovala s dcérou a... táto je kópiou svojej mamy!
Slovenský celovečerný film Casino.sk si už o pár dní budú môcť pozrieť zvedaví filmoví nadšenci, ale aj verejnosť. Film režiséra Jána Sabola, ktorý bol jedným z najskloňovanejších na filmovom ArtFilm Feste v Košiciach, nás zavedie do sveta peňazí, politiky i žurnalistiky. Herci ako Vica Kerekes, Marek Majeský, či Igor Rataj, ktorí stvárnili niektoré z hlavných úloh príbehu, uplynulú stredu zavítali na slávnostnú premiéru aj do nášho hlavného mesta. Snímku si nenechali ujsť ani ďalšie známe tváre.
Herečka Zuzana Haasová dorazila do kina s dcérou Romanou. Film sa im páčil, no herečkinu dcéru zaujalo aj provizórne kasíno, kde si na vlastnej koži vyskúšala niekoľko partičiek. Zuzka s dcérou sú dobre zohraná dvojica, no keďže na druhý deň bolo treba vstávať do školy, herečka s príchodom neskorého večera zavelila odchod a kreslá pri hazardných stoloch tak prenechali ďalším.
Film si nenechali ujsť ani Cigánski diabli. Ernest a Silvia Šarköziovci si ako posilu zobrali aj dcéru Vanessu. Pri pohľade na čelistku a jej dcéru je jasné, že spoločné gény nezaprú. Vanessa sa totiž čoraz viac podobá na svoju mamu. Po rodičoch navyše zdedila aj hudobný talent a okrem štúdia operného spevu sa venuje aj hre na kontrabas.
Medzi hosťami sa ukázala aj legendárna slovenská herečka Marína Kráľovičová. Predstaviteľka nezabudnuteľných ženských postáv akoby zastavila starnutie. V mladistvom outfite, s veľkým úsmevom a v dobrej nálade doslova vyčnievala z davu. Herečka tak neustále dokazuje, že vek je iba číslo a vitalitu by jej mnohí mohli len ticho závidieť.
Film si prišli pozrieť aj ďalší slovenskí herci či umelci, ktorých nájdete v našej galérii.